CELEX: 32020R0763
Language: lv
Date: 2020-06-09 00:00:00
Title: Komisijas Regula (ES) 2020/763 (2020. gada 9. jūnijs), ar kuru attiecībā uz trikalcija fosfāta (E 341 (iii)) specifikāciju groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (Dokuments attiecas uz EEZ)

10.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 182/8
               
            
         KOMISIJAS REGULA (ES) 2020/763
         (2020. gada 9. jūnijs),
         ar kuru attiecībā uz trikalcija fosfāta (E 341 (iii)) specifikāciju groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1333/2008 (2008. gada 16. decembris) par pārtikas piedevām (1) un jo īpaši tās 14. pantu,
         ņemot vērā Eiropas Parlamenta un Padomes Regulu (EK) Nr. 1331/2008 (2008. gada 16. decembris), ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
         tā kā:
         
                     (1)
                  
                  
                     Komisijas Regulā (ES) Nr. 231/2012 (3) ir noteiktas Regulas (EK) Nr. 1333/2008 II un III pielikuma sarakstā norādīto pārtikas piedevu specifikācijas.
                  
               
                     (2)
                  
                  
                     Minētās specifikācijas saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.
                  
               
                     (3)
                  
                  
                     2018. gada 28. septembrī tika iesniegts pieteikums uz grozījumiem specifikācijā, kas attiecas uz pārtikas piedevu trikalcija fosfātu (E 341 (iii)). Pieteikumu saskaņā ar Regulas (EK) Nr. 1331/2008 4. pantu darīja pieejamu dalībvalstīm.
                  
               
                     (4)
                  
                  
                     Spēkā esošā Savienības specifikācija nosaka, ka trikalcija fosfātu (E 341 (iii)) iegūst, neitralizējot fosforskābi ar kalcija hidroksīdu. Pieteikuma iesniedzējs lūdz kā alternatīvu iekļaut neitralizāciju ar kalcija karbonātu.
                  
               
                     (5)
                  
                  
                     Pieteikuma iesniedzējs norāda, ka kalcija hidroksīds tiek ražots, kalcinējot kalcija karbonātu, bet no tā varētu izvairīties, ja kalcija karbonātu izmantotu tieši kā izejvielu. Pieteikuma iesniedzējs apgalvo, ka galvenā kalcija karbonāta nepastarpinātas izmantošanas priekšrocība ir ražošanai nepieciešamās enerģijas samazināšana, kuras rezultātā ražošanas process kļūst ilgtspējīgāks. Pieteikuma iesniedzēja sniegtā informācija liecina, ka abos ražošanas procesos iegūst vienu un to pašu galaproduktu, proti, trikalcija fosfātu (E 341 (iii)), kas satur tikai tos piemaisījumus, kuri specificēti Regulā (ES) Nr. 231/2012.
                  
               
                     (6)
                  
                  
                     Pieteikumu apsprieda Valdību piedevu ekspertu darba grupa. Ņemot vērā pieteikuma iesniedzēja sniegto informāciju un no minētās darba grupas saņemtās atsauksmes, Komisija uzskatīja, ka ierosinātais trikalcija fosfāta (E 341 (iii)) specifikācijas grozījums neietekmē cilvēka veselību.
                  
               
                     (7)
                  
                  
                     Kalcija karbonāta kā kalcija hidroksīda alternatīvas izmantošana trikalcija fosfāta (E 341 (iii)) ražošanas procesā ir Savienības saraksta atjauninājums, kas neietekmē cilvēka veselību, tāpēc nav nepieciešams lūgt Eiropas Pārtikas nekaitīguma iestādes atzinumu saskaņā ar Regulas (EK) Nr. 1331/2008 3. panta 2. punktu, un specifikācija būtu jāgroza.
                  
               
                     (8)
                  
                  
                     Tāpēc Regulas (ES) Nr. 231/2012 pielikums būtu attiecīgi jāgroza.
                  
               
                     (9)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (ES) Nr. 231/2012 pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 9. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 354, 31.12.2008., 16. lpp.
         
         
            (2)  OV L 354, 31.12.2008., 1. lpp.
         
         
            (3)  Komisijas Regula (ES) Nr. 231/2012 (2012. gada 9. marts), ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (OV L 83, 22.3.2012., 1. lpp.).
      
      
         
            PIELIKUMS
            Regulas (ES) Nr. 231/2012 pielikuma ierakstā par E 341 (iii) “Trikalcija fosfāts” definīciju aizstāj ar šādu:
            
               
                           “Definīcija
                           
                        
                        
                           Trikalcija fosfāts ir nepastāvīgs kalcija fosfātu maisījums, ko iegūst, fosforskābi neitralizējot ar kalcija hidroksīdu vai kalcija karbonātu, un tā aptuvenais sastāvs ir 10CaΟ·3P2O5·Η2O”